นครหลวงไทยเปิดพักหนี้สินเชื่อรถ3เดือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ธนาคารธนชาตนครหลวงไทย ออกมาตรการซับน้ำตาลูกค้าโดนอุทกภัย ทั้งสินเชื่อรถยนต์ บ้าน และบัตรเครดิต
นายสมเจตน์ หมู่ศิริเลิศ ประธานเจ้าหน้าที่บริหาร ธนาคารธนชาต และประธานกรรมการบริหาร ธนาคารนครหลวงไทย เปิดเผยว่า มาตรการช่วยเหลือลูกค้าผู้ประสบภัยโดยสินเชื่อรถยนต์ใหม่ รถยนต์มือสอง และสินเชื่อธนชาตรถแลกเงิน ลูกค้าสามารถขอพักการชำระหนี้ได้สูงสุด 90 วัน และขอขยายระยะเวลาผ่อนชำระหนี้ออกไปได้อีกสูงสุด 12 เดือน โดยอัตราดอกเบี้ยอ้างอิงตามสัญญาเดิม ทั้งนี้ต้องไม่ต่ำกว่า 1.88% ต่อปี
รวมถึงจะได้รับการยกเว้นค่าธรรมเนียมปรับหนี้คงค้าง และค่าธรรมเนียมในการออกหนังสือทวงถาม
นอกจากนี้ ลูกค้ากลุ่มนี้ซึ่งมีคุณสมบัติตามหลักเกณฑ์ของธนาคาร สามารถสมัครขอใช้บริการบัตรสินเชื่อบุคคลธนชาต FLASH เพื่อขอวงเงินกู้ฉุกเฉิน ไปใช้เป็นวงเงินหมุนเวียนได้อีก
ธนาคารจะยกเว้นค่างวดและยอดดอกเบี้ยจ่าย เมื่อลูกค้าทำการแจ้งความจำนงขอผ่อนผันสินเชื่อบัตรเครดิต บัตรสินเชื่อบุคคล และสินเชื่อส่วนบุคคล โดยยอดจ่ายขั้นต่ำจะสะสมตามรอบบัญชีปกติ
สำหรับผลิตภัณฑ์สินเชื่อเคหะ ลูกค้าสามารถขอผ่อนผันค่างวดโดยไม่ต้องชำระคืนเงินต้นเป็นเวลาสูงสุด 12 เดือน โดยชำระเฉพาะดอกเบี้ย ดังนี้ กรณีดอกเบี้ยคงที่ คำนวณอัตราดอกเบี้ยตามสัญญากู้เงิน ส่วน กรณีดอกเบี้ยลอยตัว งวดที่ 16 คำนวณอัตราดอกเบี้ยตามสัญญา บวก 0.5% และงวดที่ 712 คำนวณอัตราดอกเบี้ยตามสัญญาบวก 1.0% นอกจากนี้ ลูกค้าสามารถขอวงเงินกู้เพิ่ม โดยได้วงเงินกู้สูงสุด 1 ล้านบาท เมื่อรวมกับภาระหนี้สินเชื่อเคหะแล้ว ต้องไม่เกิน 100% ของราคาประเมินเดิม ทั้งนี้ ไม่ต้องประเมินราคาหลักประกันใหม่ โดยให้ระยะเวลากู้สูงสุด 10 ปี แต่ไม่เกินระยะเวลาสิ้นสุดสินเชื่อเคหะหลัก อัตราดอกเบี้ย ปีที่ 1 = 4.5%ต่อปี หลังจากนั้น = MLR ลบ 0.5% ต่อปี
นายสมเจตน์ กล่าวว่า การออกมาตรการช่วยเหลือลูกค้าของธนาคารธนชาต และธนาคารนครหลวงไทยในครั้งนี้ ต้องการเข้ามาช่วยเหลือและบรรเทาความเดือดร้อนของประชาชนซึ่งประสบอุทกภัยครั้งใหญ่และมีประชาชนจำนวนมากที่ได้รับผลกระทบซึ่งรวมถึงลูกค้าของธนาคาร คาดว่าจะสามารถช่วยบรรเทาความเดือดร้อนและแบ่งเบาภาระของลูกค้าได้เป็นอย่างดี